CELEX: C2006/212/17
Language: fi
Date: 2006-09-02 00:00:00
Title: Asia C-242/06: Ennakkoratkaisupyyntö, jonka Raad van State (Alankomaat) on esittänyt 29.5.2006 — Minister voor Vreemdelingenzaken en Integratie ja T. Sahin

2.9.2006   
            
            
               FI
            
            
               Euroopan unionin virallinen lehti
            
            
               C 212/10
            
         Ennakkoratkaisupyyntö, jonka Raad van State (Alankomaat) on esittänyt 29.5.2006 — Minister voor Vreemdelingenzaken en Integratie ja T. Sahin
   (Asia C-242/06)
   (2006/C 212/17)
   Oikeudenkäyntikieli: hollanti
   Ennakkoratkaisua pyytänyt tuomioistuin
   Raad van State
   Pääasian asianosaiset
   
      Kantajat: Minister voor Vreemdelingenzaken en Integratie ja T. Sahin
   Ennakkoratkaisukysymykset
   
               1a)
            
            
               Onko assosiaatiokehityksestä tehdyn päätöksen N:o 1/80 13 artiklaa tulkittava yhteisöjen tuomioistuimen yhdistetyissä asioissa C-317/01 ja C-369/01, Abatay ja Sahin, 21.10.2003 antaman tuomion (Kok. 2003, s. I-12301) 81 ja 84 kohdan perusteella siten, että ulkomaalainen eli Turkin kansalainen, joka on noudattanut ensimmäistä maahanpääsyä ja maassa oleskelua koskevia säännöksiä ja joka on ollut 14.12.2000–2.10.2002 eri työnantajien palveluksessa laillisessa ansiotyössä mutta joka ei kuitenkaan ole ajoissa hakenut hänelle myönnetyn oleskeluluvan voimassaoloajan pidentämistä — minkä seurauksena asianomainen henkilö ei kansallisen oikeuden mukaan ole oleskellut maassa laillisesti luvan voimassaoloajan päättymisen ja pidennyshakemuksen jättämisen välisenä aikana eikä hänellä ollut oikeutta tehdä ansiotyötä — voi kuitenkin vedota kyseiseen määräykseen?
            
         
               1b)
            
            
               Vaikuttaako 1a kohdassa esitetyn kysymyksen vastaukseen se, että ulkomaalaisen myöhässä jätetty oleskeluluvan pidentämistä koskeva hakemus, joka vastaanotettiin kuuden kuukauden kuluessa oleskeluluvan voimassaoloajan päättymisestä, tutkitaan jatketun oleskeluluvan edellytysten perusteella ja että ulkomaalainen saa odottaa hakemuspäätöstä maassa, vaikka kansallisen oikeuden mukaan tällainen hakemus rinnastetaan ensimmäisen oleskeluluvan myöntämistä koskevaan hakemukseen?
            
         
               2a)
            
            
               Onko päätöksen N:o 1/80 13 artiklan termiä ”rajoitus” tulkittava siten, että sen soveltamisalaan kuuluu myös velvoite suorittaa oleskeluluvan voimassaoloajan pidentämistä koskevan hakemuksen käsittelystä maksu, jonka päätöksen N:o 1/80 soveltamisalaan kuuluva ulkomaalainen eli Turkin kansalainen on velvollinen maksamaan ja jonka suorittamatta jättäminen johtaa Vw 2000:n 24 §:n toisen kohdan perusteella tällaisen hakemuksen tutkimatta jättämiseen?
            
         
               2b)
            
            
               Onko 2 a kohdassa esitettyyn kysymykseen vastattava eri tavalla, jos maksut eivät suuruudeltaan ylitä hakemuksen käsittelystä aiheutuneita kustannuksia?
            
         
               3)
            
            
               Onko päätöksen N:o 1/80 13 artiklaa, jolla pyritään muun muassa panemaan täytäntöön Euroopan talousyhteisön ja Turkin välisen assosiaatiosopimuksen lisäpöytäkirja (1), luettuna yhdessä lisäpöytäkirjan 59 artiklan kanssa, tulkittava siten, että päätöksen N:o 1/80 soveltamisalaan kuuluville Turkin kansalaisille oleskeluluvan myöntämistä tai sen pidentämistä koskevan hakemuksen käsittelystä määrätty maksu (Sahinin osalta asian kannalta merkityksellisenä ajankohtana 169 euroa) ei saa ylittää sen maksun määrää (30 euroa), joka voidaan periä Euroopan yhteisön kansalaisilta yhteisön oikeuden perusteella tutkittavan hakemuksen käsittelystä ja tähän liittyvästä oleskelua varten myönnettävästä asiakirjasta (ks. direktiivin 68/360/ETY (2) 9 artiklan 1 kohta ja direktiivin 2004/38/EY (3) 25 artiklan 2 kohta)?
            
         
      (1)  EYVL 1972, L 293, s. 1.
   
      (2)  Jäsenvaltioiden työntekijöiden ja heidän perheidensä liikkumista ja oleskelua yhteisön alueella koskevien rajoitusten poistamisesta 15 päivänä lokakuuta 1968 annettu neuvoston direktiivi 68/360/ETY (EYVL L 257, s. 13).
   
      (3)  Euroopan unionin kansalaisten ja heidän perheenjäsentensä oikeudesta liikkua ja oleskella vapaasti jäsenvaltioiden alueella, asetuksen (ETY) N:o 1612/68 muuttamisesta ja direktiivien 64/221/ETY, 68/360/ETY, 72/194/ETY, 73/148/ETY, 75/34/ETY, 75/35/ETY, 90/364/ETY, 90/365/ETY ja 93/96/ETY kumoamisesta 29 päivänä huhtikuuta 2004 annettu Euroopan parlamentin ja neuvoston direktiivi 2004/38/EY (EUVL L 158, s. 77).